
   Forord
  

  
   Denne boken er skrevet for å dekke fagplanen i faget økonomistyring for fagskolen.
  

  
   Vi som har skrevet boken, har tatt utgangspunkt i vår undervisning og praksis ved landets største fagskole, Fagskolen i Hordaland.
  

  
   Målet med boken er å gi fagskolestudenten en grundig innføring i faget økonomistyring. Det omfatter teori for en rekke emner, forklaringer, eksempler og illustrasjoner i hvert emne. Boken inneholder oppgaver som klassen og hver fagskolestudent kan bruke til å øve inn begreper, løsningsmetoder og beregninger som hører med til faget.
  

  
   Siden økonomistyring er en lederoppgave, kan boken også brukes av prosjektledere, avdelingsledere og andre i næringsliv og offentlig sektor.
  

  
   Sentralt i boken er temaer som bedriftsetablering, kostnader, regnskap, regnskapsanalyse, prissetting, budsjettering, kapitalbehov, investeringsanalyse, nullpunktsanalyse og flaskehalser.
  

  
   Boken inneholder flere sett med eksamensoppgaver som kan løses. Der rimelig detaljerte og vil kunne være en verdifull ressurs både for læreren i faget og for fagskolestudenten.
  

  
   Vi ønsker å takke forlagsredaktør Sven Barlinn i Fagbokforlaget, som har vært en uvurderlig hjelp i arbeidet med boken, med innspill, oppmuntringer, koordinering av møter og tålmodighet med hensyn til frister underveis i arbeidet.
  

  
   Bergen, mars 2018
  

  
   
    Frode Hjertnes og Brynjulf Skorpen
   
  

  
   Forord til 2. utgave
  

  
   Læreboken har nå vært i bruk en tid, og den nye utgaven har som mål å gjenspeile de erfaringene som er gjort. Den vesentligste endringen fra forrige utgave er at kapitlet om økonomisk historie er tatt ut. I tillegg er en del nokså omfattende eksempler – eller
   
    cases
   
   – i ulike kapitler også tatt ut. Formålet med innstrammingen har utelukkende vært ønsket om å fokusere på det vesentligste – på den faglige
   
    kjernen
   
   i de ulike temaene som behandles. For øvrig vil en slik revisjon også medføre nødvendige oppdateringer med hensyn til skattesatser, mva.-satser og lignende. Utover dette, er det gjort noen ganske ubetydelige språklige endringer, som – forhåpentligvis – likevel er betydelige nok til at tekstens leservennlighet er styrket.
  

  
   Stor takk rettes igjen til forlagsredaktør Sven Barlinn i Fagbokforlaget for godt samarbeid og utvist tålmodighet med forfattere som
   
    for
   
   ofte er på etterskudd med avtalte leveringsfrister.
  

  
   Bergen, mars 2024
  

  
   
    Frode Hjertnes og Brynjulf Skorpen

     kapittel
    
    1
   

   
    
    
    Etablering og
    

    oppstart av egen
    

    bedrift
   

   
    ▸ mål for dette kapitlet
   

   
    Når du har lest dette kapitlet, skal du kunne gjøre rede for de vanligste eierformene i næringslivet. Du skal også kunne gjøre rede for forskjellene mellom dem og kunne si noe om hvilken selskapsform som er naturlig å velge for ulike typer foretak. I tillegg skal du kunne gjøre rede for ulike måter avvikle en virksomhet på.
   

  

  
   [image: Figure]
  

  
   
    
    
    1.1
   
   Å starte egen bedrift
  

  
   Det er for tiden stor oppmerksomhet i Norge omkring gründerskap og det å starte egen bedrift. Mange drømmer om å starte egen bedrift, og politiske myndigheter, representanter for næringslivet, samt kjendiser av varierende status nærmest kappes om å heie frem nye ideer. Både lokalt og nasjonalt stimuleres det til utvikling av nye forretningsideer, og fra mange hold ytes det både økonomisk og annen bistand for å omgjøre gode ideer til lønnsomme forretningsforetak.
  

  
   En ferdigutdannet fagtekniker vil måtte ta stilling til hvordan vedkommende skal forholde seg til arbeidsmarkedet etter endt utdanning. Prinsipielt foreligger det to muligheter: fagteknikeren kan enten velge å søke arbeid i en etablert virksomhet – privat eller offentlig – og således bli arbeidstaker og lønnsmottaker, eller den nyutdannede kan velge å bli selvstendig næringsdrivende ved å etablere sin egen virksomhet. En selvstendig næringsdrivende
   
   
   er en person som driver en virksomhet for egen regning og risiko. Det betyr at vedkommende kan høste betydelige gevinster dersom bedriften blir en suksess. På den annen side kan det ende med økonomisk ruin for den næringsdrivende dersom foretaket blir en fiasko.
  

  
   Om den ferdigutdannede skulle se for seg en fremtid som selvstendig næringsdrivende, må vedkommende ta stilling til
   
    selskapsform
   
   , eller måte å organisere eierskapet på. Valg av selskapsform, eller foretaksform, er viktig og legger klare føringer for interne og eksterne ansvarsforhold, beskatning, revisjonsplikt osv.
  

  
   Det foreligger minst tre ulike måter å gjøre dette på, hver med sine fordeler og ulemper. For en gründer er det naturlig å velge en av følgende selskapsformer:
  

  
   
    •
   
   enkeltpersonforetak
  

  
   
    •
   
   ansvarlig selskap (ANS/DA)
  

  
   
    •
   
   aksjeselskap (AS)
  

  
   
    
    
    1.2
   
   Enkeltpersonforetak
  

  
   Et enkeltpersonforetak
   
   
   (EPF) er et personlig selskap med én eier. At selskapet er
   
    personlig
   
   , betyr at det ikke finnes et skille mellom selskapet og selskapets eier – selskap og eier er ett. Det betyr igjen at eieren er fullt ut ansvarlig for selskapets økonomiske disposisjoner – herunder selskapets gjeld – med hele sin formue. Personlige eiendeler, som hus og hytte, bil og båt, vil da kunne gå med til å dekke kreditors krav dersom selskapet skulle gå over ende. Formuleringen «hus og hjem kan gå tapt» må derfor tas bokstavelig for denne typen foretak.
   
    Det
   
   er utvilsomt en ulempe ved denne selskapsformen. En annen ulempe er at eieren personlig betaler skatt av virksomhetens overskudd, noe som typisk innebærer en skattekostnad på over 30 %. Blant andre ulemper kan det nevnes at eieren ikke har trygderettigheter, som arbeidsledighetstrygd, sykepenger og forsikring. Enkeltpersonforetaket har imidlertid også sine fordeler: Eieren bestemmer selv hvordan foretaket skal styres og organiseres, og alle viktige beslutninger tas av eieren selv, uten innblanding fra andre instanser. Det betyr blant annet at beslutninger kan tas hurtig. Et eventuelt overskudd disponeres fullt ut av eieren, og revisjonsplikt foreligger bare dersom driftsinntektene overstiger 7 millioner kroner, balansen viser eiendeler over 27 millioner kroner eller dersom gjennomsnittlig antall ansatte overstiger 10 årsverk. Revisjonsplikt utløses dersom minst én av disse grenseverdiene er oversteget.
  

  
   Et annet viktig kjennetegn ved denne selskapsformen er at eierens familienavn må inngå i foretaksnavnet
   
   
   .
  

  
   [image: Figure]
  

  
   
    
    
    1.3
   
   Ansvarlig selskap
  

  
   Et ansvarlig selskap
   
   
   er et personlig selskap med to eller flere eiere. Eierne av et slikt foretak kan fordele ansvaret mellom seg på to ulike måter.
  

  
   Eierne kan hver for seg være fullt ut ansvarlige for selskapets forpliktelser. Vi sier da at eierne er
   
    solidarisk
   
   ansvarlige (en for alle, alle for en). Hvis eierne har fordelt ansvaret slik, skal det stå ANS bak foretaksnavnet.
  

  
   Eierne kan også fordele ansvaret mellom seg på en slik måte at hver enkelt svarer bare for sin forholdsmessige andel av selskapet. Den som eier 40 % av selskapet, svarer for 40 % av gjelden, mens den som eier 60 %, svarer for 60 % av gjelden. Dersom ansvaret er fordelt slik, skal det stå DA (delt ansvar) bak foretaksnavnet.
  

  
   Et typisk trekk ved denne selskapsformen er at eierne står relativt fritt i valg av organisasjonsform og styreform. Ved etableringen skal det utarbeides en selskapsavtale
   
   
   der følgende lovbestemte elementer skal være med: firmanavn, navn og bosted for alle deltakerne (eierne), selskapets formål, hvilken kommune selskapet har kontorer i, og informasjon om eiernes innskudd av penger eller eiendeler.
  

  
   [image: Figure]
  

  
   Det er viktig å være klar over at denne selskapsformen er krevende og lett kan føre til konflikter mellom eierne. Personer med erfaring fra ANS/DA understreker selskapsavtalens betydning som konfliktforebyggende instrument. I tillegg til det som allerede er nevnt, bør avtalen inneholde retningslinjer om de ulike eiernes arbeidsinnsats og ansvarsforhold i selskapet, hvordan tap og gevinst skal fordeles mellom eierne, hvordan uttak av verdier skal skje, og hvordan overdragelse av eierandeler og utløsning av eiere skal gå for seg.
  

  
   I et ANS/DA bør det regelmessig gjennomføres selskapsmøter. Det er vanlig å ansette en daglig leder. Det kan være hensiktsmessig med revisor, men dette er et krav bare dersom driftsinntektene overstiger 7 millioner kroner, balansen viser eiendeler over 27 millioner kroner eller dersom antall ansatte i gjennomsnitt overstiger 10 årsverk.
  

  
   
    
    
    1.4
   
   Aksjeselskap
  

  
   Aksjeselskap
   
   
   (AS) er den foretrukne selskapsformen når større økonomiske verdier står på spill, når det er relativt mange ansatte, og når selskapets belåning er betydelig. Minimumsinnskuddet ved oppstarten av et AS er kr 30 000. Arbeidende aksjonærer har samme rettigheter som andre ansatte, men daglig leder har ingen lønnsgaranti ved konkurs. Et AS må ha et styre og holde generalforsamling én gang i året. Generalforsamling
   
   
   en velger selskapets styre og godkjenner regnskapet. Et AS har revisjonsplikt
   
   
   , men revisjonsplikten faller bort dersom selskapets omsetning er under 7 millioner kroner, balansesummen er under 27 millioner kroner, og antall ansatte i selskapet ikke overstiger 10 årsverk. Aksjeselskaper betaler skatt etterskuddsvis med 22 % (2024) av skattbart resultat. Aksjonærenes, altså eiernes, økonomiske ansvar begrenser seg til det den enkelte aksjonær har skutt inn i form av aksjekapital. Aksjonærenes uttak av verdier fra selskapet skjer primært i form av lønnsutbetaling (for arbeidende aksjonærer) og uttak av utbytte. Aksjonærer som sitter i selskapets styre, kan selvsagt også heve styrehonorar.
  

  
   
    [image: Ico]
   

   
    tenk etter
   

   
    Hvorfor er valg av selskapsform viktig?
   

   
    Hvilken selskapsform ville du ha valgt for følgende virksomheter (svaret skal begrunnes):
   

   
    
     •
    
    en tømrerbedrift med to eiere og ti ansatte
   

   
    
     •
    
    en byggevareforretning med en omsetning på en halv milliard kroner
   

   
    
     •
    
    et mekanisk verksted med én eier og fire ansatte
   

   
    
     •
    
    et rådgivende ingeniørfirma
   

  

  
   
    
    
    1.5
   
   Hvilke typer foretak er regnskapspliktige?
  

  
   Alle bedrifter, statlige og kommunale foretak, foreninger osv. er regnskapspliktige etter regnskapslovens § 1-2. Det betyr at alle aksjeselskaper er regnskapspliktige. Når det gjelder ansvarlige selskaper og enkeltpersonforetak, er det imidlertid noen som er unntatt regnskapsplikt
   
   
   :
  

  
   
    •
   
   Ansvarlige selskaper (ANS/DA) med driftsinntekter lavere enn 5 millioner kroner og antall ansatte under 5 årsverk i gjennomsnitt
  

  
   
    •
   
   Enkeltpersonforetak med eiendeler lavere enn 20 millioner kroner eller gjennomsnittlig antall ansatte under 20 årsverk
  

  
   
    
    
    1.6
   
   Avvikling av en virksomhet
  

  
   En virksomhet kan avvikles på følgende måter:
  

  
   
    •
   
   ved opphør
  

  
   
    •
   
   ved salg
  

  
   
    •
   
   ved styrt avvikling
  

  
   
    •
   
   ved offentlig akkord
  

  
   
    •
   
   ved konkurs
  

  
   
    Opphør
   
   velges gjerne dersom eieren blir for gammel til å drive videre, og verken etterkommere eller andre ønsker å overta virksomheten. Opphør kan også skje hvis virksomheten ikke ligger an til å generere tilstrekkelige overskudd i fremtiden. Driften legges da ned, ansatte sies opp, og informasjon om dette sendes til Brønnøysundregisteret.
  

  
   Ved
   
    salg
   
   av et enkeltpersonforetak, avtaler kjøper og selger hvilke eiendeler som skal inngå i salget, som bygninger, inventar, maskiner og utstyr, varebeholdning m.m. Kjøperen betaler for eiendelene som overtas. I den grad kjøperen betaler mer enn det eiendelene strengt tatt er verdt, kan det skyldes at virksomheten har et overskuddspotensial som ikke reflekteres i balanseverdiene. Det overskytende kalles
   
    goodwill
   
   og kan representere verdien av en særlig gunstig beliggenhet, en attraktiv kundekrets, en etterspurt merkevare eller lignende forhold. Ved salg av virksomheten er det selvsagt viktig at de ansattes stilling avklares.
  

  
   Ved salg av aksjeselskaper overdras aksjene til kjøperen til en pris som tilsvarer bokført egenkapital justert for de virkelige (markedsmessige) verdiene av eiendelene. Derfor vil det også kunne bli betalt for goodwill
   
   
   . Kjøperen overtar alle eiendeler og all gjeld i selskapet. Om det er en virksomhet som kaster lite av seg, kan kjøpesummen for aksjene bli lavere enn korrigert reell egenkapital på kjøpstidspunktet. I den grad selgeren har garantert for aksjeselskapets lån, må kjøperen også skaffe långiveren tilfredsstillende sikkerhet. I noen tilfeller vil kjøperen slå den oppkjøpte bedriften sammen med en allerede eksisterende virksomhet. Det kalles
   
    fusjon
   
   , og virksomheter fusjon
   
   
   eres vanligvis for å skape en større og mer slagkraftig enhet. Det motsatte av fusjon er
   
    fisjon
   
   . Fisjon
   
   
   innebærer oppsplitting av et selskap i to eller flere nye selskaper. Dette kan være en naturlig strategi for bedrifter som har stor spredning i aktivitetene. En virksomhet som driver både med salg av og service på installasjoner, kan ønske å skille ut servicevirksomheten i et eget selskap. Fisjon bidrar til økt
   
    fokusering
   
   , som i neste omgang vil kunne bidra til økt lønnsomhet.
  

  
   
    Styrt avvikling
   
   innebærer at eierne av bedriften kommer til enighet med kreditorene om et oppgjør kreditorene kan godta. Slik kan virksomheten avvikles uten at den slås konkurs eller må gjennom offentlig gjeldsforhandling. Ved styrt avvikling
   
   
   kan imidlertid eierne måtte bidra med midler de ellers hadde sluppet å stille opp med.
  

  
   
    Utenomrettslige gjeldsforhandlinger
   
   eller
   
    underhåndsakkord
   
   
    
    
   
   finner sted når virksomheten innleder frivillige forhandlinger med kreditorene for å finne en minnelig løsning. I begrepet
   
    minnelig løsning
   
   ligger det at virksomhetens verdier ikke er tilstrekkelige til å dekke alle krav fullt ut. En minnelig løsning kan imidlertid bane vei for fortsatt drift, slik at det blir mulig å unngå offentlig akkord eller konkurs.
  

  
   Et alternativ til underhåndsakkord er
   
    offentlig akkord
   
   
    
    
   
   , eller
   
    tvangsakkord
   
   . Om slike akkordforhandlinger ikke fører til en tilfredsstillende avtale, vil det neste steget normalt være
   
    konkurs
   
   .
  

  
   Dersom virksomheten kommer i en slik situasjon at den ikke lenger kan betale sine regninger ved forfall, har den plikt til selv å begjære seg konkurs
   
   
   eller be om gjeldsforhandlinger – såfremt betalingsproblemene ikke er forbigående, og såfremt verdien av eiendeler og løpende inntekter ikke er tilstrekkelig til å dekke selskapets gjeld. I praksis er det imidlertid ofte kreditorene (leverandører eller det offentlige) som slår bedriften konkurs. Når konkursbehandlingen er overstått, skylder eiere av enkeltpersonforetak og ansvarlige selskaper fortsatt det udekkede beløpet, mens aksjonærer i aksjeselskaper er fri sine forpliktelser.
  

  
   Mer detaljert informasjon om avvikling finnes på
   
    
     www.altinn.no
    
   
   
    .

    tenk etter
   

   
    
     •
    
    Nevn noen grunner til at bedrifter slutter å eksistere.
   

   
    
     •
    
    Hva betyr opphør av en virksomhet?
   

   
    
     •
    
    Hva ligger i begrepet
    
    
    
     styrt avvikling
    
    ?
   

   
    
     •
    
    Hva er forskjellen mellom
    
     offentlig akkord
    
    
    
    og
    
     konkurs
    
    ?
   

  

  
   
    
    
    1.7
   
   Oppsummering av de viktigste forskjellene mellom EPF, ANS og AS
  

  
   Tabellen nedenfor viser sentrale fordeler og ulemper ved de tre selskapsformene.
  

  
   
    Tabell 1.1
   
   Fordeler og ulemper ved ulike foretaksformer
  

  
   
    
    
    
   
   
    
     	
      
       
        Foretaksformer
       
      

     
     	
      
       
        Fordeler
       
      

     
     	
      
       
        Ulemper
       
      

     
    

    
     	
      
       
        Enkeltpersonforetak
       
       
        
        
       
      

     
     	
      
       	
        
         •
        
        Enkelt å etablere.
       

       	
        
         •
        
        Overskuddet disponeres i sin helhet av eieren.
       

       	
        
         •
        
        Alle beslutninger tas av eieren.
       

       	
        
         •
        
        Ubyråkratisk organisasjonsform.
       

       	
        
         •
        
        Penger kan overføres fritt mellom eieren privat og selskapet.
       

      

     
     	
      
       	
        
         •
        
        Eieren er personlig ansvarlig for foretakets gjeld.
       

       	
        
         •
        
        Eieren er alene om ansvaret for driften.
       

       	
        
         •
        
        Beskatning som personbeskatning
        
         .
        
       

       	
        
         •
        
        Eieren har ikke trygderettigheter knyttet til arbeidsledighetstrygd, sykepenger og forsikring.
       

      

     
    

    
     	
      
       
        Ansvarlig selskap
       
       
        
        
       
      

     
     	
      
       	
        
         •
        
        To eller flere eiere.
       

       	
        
         •
        
        Mulig å dele ansvaret mellom flere eiere.
       

       	
        
         •
        
        Eierne kan hjelpe hverandre med nye ideer som styrker selskapet.
       

       	
        
         •
        
        Fri overføring av penger mellom eiere og selskapet.
       

      

     
     	
      
       	
        
         •
        
        Eierne hefter med sin formue for hele eller deler av selskapets gjeld.
       

       	
        
         •
        
        Flere eiere kan lett føre til økt konfliktnivå.
       

      

     
    

    
     	
      
       
        Aksjeselskap
       
       
        
        
       
      

     
     	
      
       	
        
         •
        
        Eierne hefter bare for innskutt aksjekapital.
       

       	
        
         •
        
        Arbeidende aksjonærer har samme rettigheter som andre ansatte med hensyn til trygdeytelser.
       

       	
        
         •
        
        Skatt på overskudd er bare 22 %.
       

      

     
     	
      
       	
        
         •
        
        Egenkapitalkrav på kr 30 000.
       

       	
        
         •
        
        Mer byråkratisk selskapsform/institusjonelle beslutningsorganer (styre generalforsamling).
       

       	
        
         •
        
        Strengt lovregulert.
       

       	
        
         •
        
        Det kan ikke overføres penger fritt til eiere, som for EPF og ANS/DA.
       

       	
        
         •
        
        Klare regler for disponering av overskudd.
       

       	
        
         •
        
        Utbyttebegrensninger ved lav egenkapital.

   Uavhengig av hvilken selskapsform som velges, må alle nyetableringer registreres i Brønnøysund. Enkeltpersonforetak kan registrere seg gratis i Enhetsregisteret
   
   
   . Enkeltpersonforetak kan også registreres i Foretaksregisteret
   
   
   – mot et gebyr. Enkeltpersonforetak
   
    må
   
   registreres i Foretaksregisteret dersom det har minst fem ansatte eller driver med videresalg av innkjøpte varer. Både ansvarlige selskaper (ANS/DA) og aksjeselskaper (AS) skal registreres i Foretaksregisteret. Blant fordelene med å være registrert i Foretaksregisteret er at firmanavnet da er beskyttet, og at det utstedes en attest som inngir tillit hos banker, leverandører og andre. Skjema sendes til Brønnøysundregisteret (
   
    
     www.brreg.no
    
   
   ). Registrering kan også skje på
   
    
     www.altinn.no
    
   
   .
  

  
   I Norge stilles det generelt ingen kunnskapskrav til dem som ønsker å etablere en bedrift. En gründer må – som et minimum – sette seg godt inn i lovene og forskriftene som gjelder for virksomheten. Det er også verdt å notere seg at det å drive egen virksomhet innebærer usikkerhet og risiko for konkurs, med de negative konsekvensene slikt kan ha for eiere, ansatte, kunder, leverandører og andre.
  

  
   På nettet finnes det mye informasjon om det å starte egen bedrift, se blant annet
   
    
     altinn.no
    
   
   . Denne offentlige internettjenesten ble etablert av Nærings- og handelsdepartementet i 1998 for å bistå gründere med etablering og drift av egen virksomhet.
  

  
   når du har lest dette kapitlet skal du
  

  
   [image: Figure]
  

  
   	
    
     •
    
    Kunne gjøre rede for enkeltpersonforetak, ansvarlig selskap og aksjeselskap, og hvilke fordeler og ulemper de tre foretaksformene har
   

   	
    
     •
    
    Kunne gjøre rede for hvilke typer foretak som har bokføringsplikt og regnskapsplikt
   

   	
    
     •
    
    Gjøre rede for de fem alternativene for avvikling av en bedrift
   

  

  
   kontrollspørsmål
  

  
   [image: Figure]
  

  
   	
    
     1.
    
    Hvilke fordeler og ulemper er knyttet til det å være selvstendig næringsdrivende?
   

   	
    
     2.
    
    Hva kjennetegner et enkeltpersonforetak?
   

   	
    
     3.
    
    Hvilke to typer ansvarlige selskaper kjenner du, og hva er forskjellen mellom dem?
   

   	
    
     4.
    
    Hva kjennetegner aksjeselskapsformen, og hva er det som gjør denne selskapsformen spesielt attraktiv?
   

   	
    
     5.
    
    Hvilke foretak kan registreres i Enhetsregisteret?
   

   	
    
     6.
    
    Hvilke foretak må registreres i Foretaksregisteret?
   

   	
    
     7.
    
    På hvilke måter forsvinner bedrifter fra markedet?
   

   	
    
     8.
    
    Hva innebærer regnskapsplikt?
   

   	
    
     9.
    
    Hvilke foretak og organisasjoner er regnskapspliktige?

